“ประชาชนปลดแอก” ออกแถลงการณ์ ยื่น 3 ข้อเรียกร้อง หลังสภาฯ เตรียมเปิดประชุมสมัยวิสามัญ
“ประชาชนปลดแอก” ออกแถลงการณ์ ยื่น 3 ข้อเรียกร้อง หลังสภาฯ เตรียมเปิดประชุมสมัยวิสามัญ
“ประชาชนปลดแอก” ออกแถลงการณ์ ยื่น 3 ข้อเรียกร้อง หลังสภาฯ เตรียมเปิดประชุมสมัยวิสามัญ
19 ต.ค. 2563

คณะประชาชนปลดแอก ออกแถลงการณ์ เรื่อง การเปิดประชุมสมัยวิสามัญสภาผู้แทนราษฎรต้องเป็นไปเพื่อประโยชน์สูงสุดของประชาชน โดยเนื้อหาระบุว่า จากสถานการณ์บ้านเมืองที่มีความตึงเครียดอย่างรุนแรง โดยเกิดจากการใช้อำนาจรัฐภายใต้การประกาศสถานการณ์ฉุกเฉินในพื้นที่กรุงเทพมหานคร ที่มีผลทำให้มีการใช้อำนาจรัฐและการออกคำสั่งที่ขัดต่อหลักสากล ส่งผลให้มีประชาชนถูกดำเนินคดีด้วยข้อหาขัดขืนต่อประกาศสถานการณ์ฉุกเฉินอย่างไม่เป็นธรรม
ดังนั้น เพื่อหาแนวทางในการแก้ไขปัญหาร่วมกัน ทางคณะประชาชนปลดแอกจึงขอเรียกร้องให้การเปิดประชุมสมัยวิสามัญที่จะเกิดขึ้น ต้องพิจารณาข้อเรียกร้องดังต่อไปนี้
1.หยุดดำเนินคดีแก่ประชาชนทุกกรณี
2.ปล่อยบุคคลที่ต้องข้อหาตามคำสั่งของเจ้าหน้าที่รัฐ อย่างไม่มีเงื่อนไข เนื่องจากมีการบังคับใช้กฎหมายอย่างไม่เป็นธรรม และเกิดขึ้นภายใต้อำนาจประกาศสถานการณ์ฉุกเฉินร้ายแรง
3.สภาต้องรับหลักการผ่านร่างแก้ไขรัฐธรรมนูญฉบับประชาชน เพื่อเป็นการหาทางออกให้แก่ประเทศ และเป็นการยุติปัญหาที่เกิดขึ้นทั้งหมด
คณะประชาชนปลดแอก มีความหวังเป็นอย่างยิ่งว่า จะได้รับการดำเนินการตามที่ข้อเรียกร้อง เพื่อให้สถานการณ์บ้านเมืองคลี่คลายและเกิดความสันติอย่างแท้จริง
